**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 24.09.2022, ora 08.00 – 25.09.2022, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 25.09.2022, ora 07.00**

**RÂURI**

Debitele au fost în general staționare, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera și Cerna unde au fost în scădere.

Debitele se situează în general la valori sub mediile multianuale lunare, cu coeficienți moduli cuprinși între 30-80% din normalele lunare, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Moravița, Nera, Jiu, bazinele superioare ale Oltului, Argeșului, Moldovei, Bistriței, Trotușului, cursul Sucevei, cursul superior al Prutului și mai mici (sub 30% din mediile multianuale lunare) pe râurile din bazinele hidrografice Bârlad și Jijia.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general staționare, exceptând râurile din bazinele hidrografice: Vișeu, Iza, Tur, Someș, Crișuri, Mureș, Bega, Timiș, Bârzava, Caraș, Nera, unde vor fi în scădere.

Sunt posibile ușoare creșteri de niveluri și debite pe unele râuri mici aferente zonelor de deal și munte din nord – vestul țării datorită precipitațiilor prognozate și propagării.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în țară (secțiunea Baziaș) în intervalul 24.09.2022 – 25.09.2022 a fost în creştere, având valoarea de 4200 m3/s, peste media multianuală a lunii septembrie (3800 m3/s).

În aval de Porţile de Fier debitele au fost în creștere.

Debitul la intrarea în țară (secțiunea Baziaș) va fi în creștere (4500 m3/s).

În aval de Porțile de Fier debitele vor fi în creştere.

**2.** **Situația meteorologică în intervalul 24.09.2022, ora 09.00 – 25.09.2022, ora 06.00**

**ÎN ŢARĂ**

Vremea s-a menţinut rece pentru ultima decadă a lunii septembrie în cea mai mare parte a țării, local chiar deosebit de rece la munte, ziua în regiunile intracarpatice, iar în cursul nopţii cu precădere în centru, în est şi în sud; excepţie au făcut la amiază sud-vestul Olteniei, iar noaptea Dealurile de Vest unde s-au înregistrat temperaturi apropiate de normal. Cerul a fost variabil la senin, temporar cu unele înnorări în a doua parte a zilei în jumătatea de nord-est unde doar cu totul izolat a plouat slab (din date radar), iar în cursul nopţii în regiunile nord-vestice. La munte, la altitudini mari, izolat şi trecător s-au semnalat precipitaţii mixte. Pe alocuri în zona montană înaltă, la peste 1800 m, este strat de zăpadă ce măsura aseară la ora 21 -în platformele staţiilor meteo- până la 28 cm în Munții Făgăraș. Vântul a suflat slab și moderat, cu unele intensificări pe crestele Carpaţilor Orientali. Temperaturile maxime, în uşoară creştere în aproape toată ţara, s-au încadrat între 12 grade la Joseni și 25 de grade la Calafat, iar la ora 06 se înregistrau valori termice între -2 grade la Miercurea Ciuc și 14 grade la Oraviţa, Șiria, Sulina și Constanța Dig. Dimineaţa şi noaptea, pe arii restrânse, în special în nord-vest, centru și în depresiuni, a fost ceață, iar la sfârşitul intervalului în estul Transilvaniei izolat s-a produs brumă.

**LA BUCUREŞTI**

Vremea a fost frumoasă, dar în continuare rece pentru ultima decadă a lunii septembrie, chiar deosebit de rece în cursul nopţii. Cerul a fost variabil la senin şi vântul a suflat slab până la moderat. Temperatura maximă a fost de 20 de grade la Afumați și Băneasa și 21 de grade la Filaret, iar ora 06 se înregistrau 5 grade la staţia meteo Băneasa, 6 grade la Afumați și 7 grade la Filaret.

**3. Prognoza meteorologică în intervalul 25.09.2022, ora 09.00–26.09.2022, ora 09.00**

**ÎN ŢARĂ**

Vremea se va încălzi, iar valorile termice se vor situa în jurul mediilor climatologice specifice datei. Cerul va fi variabil, cu înnorări temporare pe parcursul zilei în vestul și nord-vestul teritoriului, iar seara și noaptea și în sud-vest, centru și nord. În a doua parte a intervalului vor fi ploi ce vor avea și caracter de aversă, în Maramureș, local în Crișana și Banat și pe arii restrânse în Transilvania, nordul Moldovei și al Olteniei. În extremitatea de nord-vest cantitățile de apă pot depăși izolat 10...15 l/mp, iar trecător se vor semnala descărcări electrice. Vântul va sufla slab și moderat, cu unele intensificări în zonele montane, pe litoral și în sudul Banatului, iar noaptea și în regiunile vestice. Temperaturile maxime se vor încadra în general între 18 și 26 de grade, iar cele minime între 6 şi 15 grade, mai scăzute în depresiunile Carpaților Orientali spre 3 grade, dar și ușor mai ridicate pe litoral și în deltă. Izolat se va forma ceaţă.

**LA BUCUREŞTI**

Vremea se va încălzi, iar valorile termice se vor situa în jurul celor normale acestei date. Cerul va fi variabil, iar vântul va sufla în general slab. Temperatura maximă va fi de 24...25 de grade, iar cea minimă de 7...10 grade.

1. ***CALITATEA APELOR***

Nu s-au înregistrat evenimente deosebite.

1. ***ALIMENTĂRI CU APĂ***

***Administratia Bazinala de Apă* Prut Bârlad**

* **Judetul Botosani:** Se mentine situatia de restrictii in alimentarea cu apa pentru piscicultura la folosinta: S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin incetarea livrarii apei din sursa r. Miletin - ac.Halceni.

 \* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

 \* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

Se mentine situatia de restrictii in alimentarea cu apa pentru piscicultura prin reducerea debitului la sursa r. Ezareni - ac. Ezareni, corespunzator treptei III, incepand cu data de 01.09.2022, pentru Statiunea de Cercetare Dezvoltare pentru Acvacultura si Ecologie Acvatica Horpaz.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, astfel: S.C. AQUAVAS S.A. VASLUI – Sucursala Vaslui din acumularea Solesti și A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești.
1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

***Administrația Rezervației Biosferei Delta Dunării*** informează telefonic despre producerea in 24.09.2022, ora 14.00, unui incendiu de vegetație uscată (stuf, papură, rogoz) în zona localităților Mahmudia si Bâltenii de Sus (balta Beștepe), jud Tulcea. Nu exista obiective socio-economice in pericol. Nu s-au raportat mortalități la speciile de păsări, mamifere sau reptile. Nu se cunosc deocamdată cauzele declanșatoare.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

Direcția Comunicare